Монгол Улсын Их Хурлын 2008 оны хаврын ээлжит чуулганы Төрийн байгуулалтын байнгын хорооны 5 дугаар сарын 08-ны өдөр /Пүрэв гараг/-ийн хуралдаан 14 цаг 25 минутад Төрийн ордны “А” танхимд эхлэв.

Байнгын хорооны дарга, УИХ-ын гишүүн Д.Дондог ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 21 гишүүнээс 11 гишүүн ирж, 52.3 хувийн ирцтэй байв.

            Чөлөөтэй: Д.Арвин, Д.Идэвхтэн, А.Мурат, Д.Туяа
            Өвчтэй: Ц.Нямдорж
Тасалсан: Р.Бадамдамдин, Ц.Батаа, Э.Бат-Үүл, Д.Бат-Эрдэнэ, Б.Эрдэнэбат.

Монгол Улсын Их Хурлын 2008 оны ээлжит сонгуулийг товлон  зарлах тухай,  Сонгуулийн зардлын хэмжээг батлах тухай УИХ-ын тогтоолын төслүүд /анхны хэлэлцүүлэг/

            Хэлэлцэж буй асуудалтай холбогдуулан Сонгуулийн ерөнхий хорооны дарга Б.Баттулга, Сангийн дэд сайд Н.Батцэрэг, УИХ-ын Тамгын газрын зөвлөх Д.Насанжаргал, Төрийн байгуулалтын байнгын хорооны референт З.Нямцогт нарын бүрэлдэхүүнтэй ажлын хэсэг байлцав.

            Төсөлтэй холбогдуулан УИХ-ын гишүүн М.Зоригт, Д.Дондог нарын асуусан асуултад ажлын хэсгээс Б.Баттулга, Н.Батцэрэг нар хариулж, тайлбар хийв.

УИХ-ын гишүүн С.Ламбаа Сонгуулийн зардлын хэмжээг батлах тухай УИХ-ын тогтоолын төслийг нарийвчилсан тооцоо хийсний үндсэн дээр ирэх 7 хоногт баталъя гэсэн горимын санал гаргасныг Байнгын хорооны гишүүд санал нэгтэй дэмжив.

УИХ-ын гишүүн М.Зоригт санал хэлэв.

Д.Дондог:  Монгол Улсын Их Хурлын ээлжит сонгууль товлон зарлах тухай УИХ-ын тогтоолын төслийг УИХ-ын чуулганы нэгдсэн хуралдаанд анхны хэлэлцүүлэгт оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн             10
Татгалзсан               1
Бүгд                            11
Гишүүдийн олонхийн саналаар дэмжигдлээ.

Монгол Улсын Их Хурлын ээлжит сонгууль товлон зарлах тухай УИХ-ын тогтоолын төслийг анхны хэлэлцүүлгээр баталъя гэсэн УИХ-ын гишүүн С.Ламбаагийн гаргасан саналыг дэмжиж байгаа гишүүд гараа өргөнө үү.

Зөвшөөрсөн             10
Татгалзсан               1
Бүгд                            11
Гишүүдийн олонхийн саналаар дэмжигдлээ.

Байнгын хорооны санал, дүгнэлтийг УИХ-ын гишүүн Д.Дондог УИХ-ын чуулганы нэгдсэн хуралдаан танилцуулахаар тогтов.

Хуралдаан 14 цаг 40 минутад өндөрлөв.

Тэмдэглэлтэй танилцсан:
ТӨРИЙН  БАЙГУУЛАЛТЫН
 БАЙНГЫН ХОРООНЫ ДАРГА                                                         Д.ДОНДОГ

            Тэмдэглэл хөтөлсөн:
            ХУРАЛДААНЫ НАРИЙН
                 БИЧГИЙН ДАРГА                                                                           В.ОЮУН

МОНГОЛ УЛСЫН ИХ ХУРЛЫН 2008 ОНЫ ХАВРЫН ЭЭЛЖИТ
ЧУУЛГАНЫ  ТӨРИЙН БАЙГУУЛАЛТЫН БАЙНГЫН ХОРООНЫ
5 ДУГААР САРЫН 08-НЫ ӨДӨР /ПҮРЭВ ГАРАГ/-ИЙН
ХУРАЛДААНЫ ДЭЛГЭРЭНГҮЙ ТЭМДЭГЛЭЛ

            Д.Дондог: УИХ-ын ээлжит сонгуулийн тов зарлах тухай асуудал, түүнтэй холбоотой зардлын хэмжээг батлах тухай хоёр тогтоол байгаа. Анхны хэлэлцүүлэг хийх гэж байна. Өөр саналтай гишүүд байна уу, алга уу. Тэгвэл эхэлье.

            УИХ-ын ээлжит сонгууль товлон зарлах тухай тогтоолтой холбоотой зарчмын зөрүүтэй санал одоогоор ирсэн зүйл алга байна.

            Энэ дээр саналтай гишүүн байна уу, алга уу. Асуулт Зоригт гишүүн.

            М.Зоригт: Асуудал оруулсан Сонгуулийн ерөнхий хорооны даргаас асуух гэсэн юм. Энэ жилийн сонгуулийн үйл явцыг хараад байхад нэлээд үр дүн дээр нь маргаан гарах байх гэсэн үзэгдэл харагдаад байгаа юм л даа. Тийм учраас сонгуулийн үйл явцыг яг Сонгуулийн санал хураалтын өдөр баталгаажуулж видео бичлэг хийх гэх мэт. Дараа нь асуудал маргаан үүсэхэд шийдвэрлэхүйц баримтжуулах ажлыг ерөөсөө олж хардаггүй. Ер нь тэр талаар бодож тусгасан юм байгаа юу. Ер нь санал хураалтыг, нэн ялангуяа санал тооллогын үеэр тэр үйл явцыг баримтжуулах, видео бичлэгээр хийх асуудлыг хийж болохгүй юү гэж асуух гэсэн юм.

            Д.Дондог: Баттулга дарга энэ дээр нэг хариулт өгчихье. Эхлээд Тов зарлах тухай асуудал явж байгаа шүү дээ тиймээ.

Б.Баттулга: Зоригт гишүүний асуултад хариулъя. Тэр сонгуулийн дүнг баталгаажуулах, дараа нь гарч болох маргаанаас урьдчилан сэргийлэх чиглэлд бичлэг хийх боломж бий юү гэж. Энийг зарим гишүүд санал, санаачилга гаргаж байгаа. Яг хуулинд тэр талын юм их муу байгаа. Гэхдээ гишүүд маань санаачлаад, ойлгоод дэмжээд энэ чиглэлийн зардал юмаа тооцоод тэгээд Сонгуулийн ерөнхий хороонд чиглэл өгөөд, тэгээд энэ чиглэлд заавар, журам гаргаад ажиллавал баталгаажуулах тэр талын юмыг хийж болох байх гэсэн бодолтой байна. Гэхдээ 1826 тойрог, 340 гаруй салбар хороо, 1800 хэсгийн хороо байгуулагдана. 1800 хэсэг дээр санал хураалтын ажиллагаа болно.

Сонгуулийн хуулийн дагуу сонгуулийн хороодын бүрэлдэхүүн, ялангуяа дарга, нарийн бичгийн дарга өөр өөр намын хүн байна. Бүрэлдэхүүнд нь аль нэгэн нам давамгайлж болохгүй. Намуудын төлөөллийг бас оруулна гэсэн хуультай байгаа. Ийм учраас хуулийнхаа дагуу сонгуулийнхаа хороодыг байгуулж чадвал харилцан хяналттай бие биеэндээ хяналттай байх магадлал байгаа.

Нөгөө талаар хуулинд заагдсан, зөвшөөрөгдсөн нэг зүйл бол сонгуулийн бүх үйл явцыг албан ёсоор намаасаа сонгогдож томилогдсон ажиглагчид, хэвлэл, мэдээллийн төлөөлөгчид ажиглаж болно гэж орсон байгаа. Ийм учраас журмууддаа ч гэсэн ялангуяа маргаан гарах магадлалтай, санал тоолох үйл явцыг ч гэсэн ажиглагчид, намуудын ажиглагчид, хэвлэл мэдээллийн байгууллагад ил тод байхаар зохион байгуулъя гэсэн бодолтой байгаа. Аль болохоор л ил тод, олон түмний хяналтад байлгаж чадвал сонгуулийн дүн ямар нэгэн маргаангүй болно гэсэн бодолтой байгаа.

Д.Дондог: Өөр асуулттай хүн байна уу. Өөрөөр хэлбэл зардлын хэмжээ батлах тухай тогтоолоос ч асууж болно шүү дээ. Үүнтэй холбоотой. Би хоёр зүйл асууя.

1. Засгийн  газраас зардалтай холбоотой санал аваарай гээд түрүүний хуралдаан дээр хэлсэн байгаа. Яагаад гэвэл гишүүд зардлын тухай асуудлыг анхны хэлэлцүүлэг дээр нэлээд яръя гэсэн байгаа. Нэгдүгээрт тэрийг авсан уу гэж асуумаар байна. Хоёрдугаарт манай Байнгын хорооны хуралдаанд Сангийн дэд сайд Батцэрэг сайд оролцож байна. Батцэрэг сайдаас асууя Засгийн газрын төлөөлөл болгож.

Сонгуулийн ерөнхий хорооноос оруулж ирсэн зардлын төсөв дээр Засгийн газар ямар нэг хэмжээгээр хэлэлцэж ярилцаж ойлголцсон зүйл байна уу. Энэ 8.2 тэрбум төгрөг орж ирсэн байгаа. Энэ чигээр нь батлах боломж бий юү. Энэ дээр ямар байр суурьтай байна вэ гэж энэ хоёрт хариулт авъя.

Баттулга дарга эхлээд хариулъя.

Б.Баттулга: Сангийн яамнаас вэб хуудас, баркодны шаардагдах зардал буюу 1.8 тэрбум төгрөгийн зардал шаардлагатай байна энэ дээр Засгийн газар саналаа өгөөчээ гэж хүсэлт тавьсан. Үндсэндээ түрүүчийн Байнгын хорооны хуралд УИХ-ын сонгуулийн бэлтгэл ажлын талаар мэдээлэл хийсэн. Энэ мэдээллээс Байнгын хороо юу гэж үзсэн бэ гэхээр УИХ-ын сонгуулийн зардал, ялангуяа хуульд шинээр нэмэлт, өөрчлөлт орсонтой холбогдон гарч байгаа вэб сайт, баркодын тоног төхөөрөмжийн зардлын асуудлыг Засгийн газарт оруулах нь зүйтэй гэдэг ийм чиглэл өгсөн. Ингээд Байнгын хорооноос ийм чиглэл аваад энэ талынхаа асуудлыг Засгийн газарт хандаж Засгийн газрын түрүүчийн 7 хоногийн хуралдаанаар хэлэлцүүлсэн. Ингээд Засгийн газрын хуралдаанаар хэлэлцээд энэ асуудлыг ер нь энэ хугацаа богино, тулсан үед хэрэгжүүлэхэд хэцүү юм байна. Гэхдээ баркод гэдэг нэгдсэн ойлголтыг хууль зүй, дотоод хэргийн яам өгөөчээ.  Яг ямар зүйлийг нэгдсэн баркод гэж ойлгох юм бэ. Энэ тал дээр нэгдсэн ойлголт алга байна. Энийг Хууль зүй, дотоод хэргийн яам өгөөч. Энэ баркод, вэбсайтын  тоног төхөөрөмжийн зардал болох 1.8 тэрбум төгрөгийг гаргах бололцоо байна уу, энийг судалж үзэхийг Сангийн яаманд үүрэг болгосон юм.

Ингээд өчигдөр Сангийн дэд сайд Батцэрэг сайдаас надад бичиг ирсэн. Энэ бичгээрээ бол ер нь энэ баркодын холбогдох зардлыг дахин нарийвчилж үзэх шаардлагатай юм байна. Ер нь дахин нарийвчилж үзэж Засгийн газрын хуралдаанд оруулах нь зүйтэй гэсэн санал ирсэн.

Тэр сонгуулийн бүх зардлыг Сангийн яамнаас санал аваагүй юм, бүхэлд нь санал аваагүй, зөвхөн баркодны чиглэлд санал авсан. Батцэрэг сайдын хариу ирсэн.

Д.Дондог: Батцэрэг сайд хариулт өгье.

Н.Батцэрэг: Сая миний хэлэх зүйлийг Баттулга дарга ерөнхийд нь хэлчихлээ. Тэр баркодны асуудал нь хэрэгжүүлэгч байгууллага нь 2.5 сарын хугацаанд хэрэгжүүлэх бололцоотой гэж тийм албан бичигт  дурдсан байсан. Тэгэхээр ийм хугацаа тулчихсан үед хугацааны хувьд нэг их шахсан бололцоогүй маягаар нэгдүгээрт, хоёрдугаарт бар, код гээд ерөнхий үнийн дүн 1.8 тэрбум төгрөг гэж тавьсан болохоос биш задаргаа байхгүй байсан учраас Сангийн яам хянаад энийг санхүүжилт гаргах бололцоогүй юм. Энийгээ дахиж судалж үзнэ үү гэсэн ийм чиг явуулсан юм.

Өөр нийтдээ Сонгуулийн ерөнхий хорооноос тавьсан санхүүжилтийн зардал дотор Сонгуулийн хорооны гишүүдийн ажлын хувьд хоолны зардал, урамшууллын зардал, ингээд 3.3 тэрбум төгрөг олгохоор тооцсон байсан. Тэгээд энэ бол нэлээд өндөр байна гэж үзсэн. Тэгээд энэ зардлыг төсөвт туссан хэмжээгээр буюу 1.1 тэрбум төгрөгөөр Сангийн яам хянасан.

Бүхэлд нь авч үзэх юм бол 2008 оны ээлжит сонгуулийн зардлыг Монгол Улсын 2008 оны төсөвт батлагдсан эх үүсвэрт багтаагаад 2.833 сая төгрөгөөр батлуулах саналтай байна гэсэн ийм бичиг Төсвийн байнгын хорооны даргад явуулсан юм.

8 оны төсөвт суусан тэр хэмжээгээрээ сонгууль зохион байгуулахаар Сангийн яамны хянаад гаргасан сүүлийн тооцоо ийм байна.

Д.Дондог: Нэг зүйл тодруулчихъя. Төсөвт 3.2 тэрбум төгрөг суусан гэсэн яриа түрүүний хуралдаан дээр гараад байсан шүү дээ. Тэгээд 2.8 гэдэг чинь юү гэсэн үг вэ. Аль нь үнэн болж хувирах гэж байна вэ. Энийг хоёр дарга тодруулж өгье дөө.

Б.Баттулга: Ер нь 2008 оны төсөвт суусан 3.2 тэрбум төгрөг бол УИХ-ын сонгуулийн болоод орон нутгийн сонгуулийн зардал юм л даа бүхэлдээ. Саяын Батцэрэг сайдын хэлж байгаа бол УИХ-ын сонгуульд оногдох хэмжээг нь салгаж хэлж байна л даа.

Н.Батцэрэг: Тийм. Нэмээд хэлэхэд орон нутгийн сонгууль нь 448.5 сая төгрөг, УИХ-ын сонгуульд 2.833 сая төгрөг, ингээд нийт дүнгээрээ 3 тэрбум 282 сая төгрөг Их Хурал баталж өгсөн байгаа.

Д.Дондог: Өөр асуулт байна уу. Ламбаа гишүүн.

С.Ламбаа: Үгүй асуулт алга. Горимын санал байна.

Д.Дондог: За.

С.Ламбаа: Өчигдөр УИХ дахь  ардчилсан намын зөвлөл яриад чуулганы анхны хэлэлцүүлгийн үед яригдсан асуудалтай холбогдуулж нэлээд ярилцсан л даа. Тийм учраас өнөөдөр, өөрөөр хэлбэл бид нар энэ сонгуулийн зардлыг саналын хуудаснаас өгсүүлээд бүх юмыг нь эхлээд юу юу хэрэгтэй юм бэ гэдгээ тодорхойлж гаргачихаад тэрэн дээрээ төсвөө ярилцах нь зүйтэй юм гэсэн ийм өргөн хэлэлцүүлэг явагдсан.

Тэр утгаар би ямар горимын санал гаргаж байна вэ гэхээр өнөөдөр бол ерөөсөө сонгууль товлон зарлах тухай хуулиа Төрийн байгуулалтын байнгын хороогоор эцсийн хэлэлцүүлгийг гаргаад өнөөдөр чуулганаараа баталчихъя, сонгуулийн зардалтай холбоотой асуудлыг нэлээд нарийвчилсан тооцоо хийсний үндсэн дээр ирэх 7 хоногт баталъя гэсэн ийм л горимын саналтай байгаа юм.

Тэрнээс өнөөдөр төсөв яриад УИХ-ын чуулганаар батлагдах боломжгүй, одоо хар л даа. 8 тэрбум орж ирчихээд тэгээд баталсан төсвөөрөө яв гэж Сангийн яам хэлж байна гэдэг чинь наадах чинь нэлээд яриа болж асуудал үүснэ. Тэртэй тэргүй наад зардал дээр чинь тэр тойрог болон хэсгийн хороон дээр ажиллах улсуудад өгөх урамшуулал, цалин, хоолны зардал гээд гурав аравны төдөн тэрбум байж байгаа шүү дээ. Энэ мөнгийг батлахгүйгээр сонгууль явуулах тухай ойлголт байхгүй.

Өөрөөр хэлэх юм бол төрийн албан хаагчдыг цалингаар нь сонгуульд татаж оролцуулна гэх юм бол энэ хамгийн будлиантай юм болно. Яагаад вэ гэхээр энэ ихэнх ажиллаж байгаа улсууд нэг намын голдуу улсууд байж байгаа. Улс төрийн намууд энийг хүлээн зөвшөөрөхгүй шүү дээ. Хоёрдугаарт төрийн албан хаагчийнхаа хувьд ямар нэгэн байдлаар хараат байдалд байж болохгүй. Тийм учраас би сонгуулийн ерөнхий хорооноос орж ирсэн саналыг зөв гэж үзэж байгаа юм.

Хараат биш ажиллуулахын тулд энэ улсуудад Сонгуулийн хуулиараа зардлыг нь гаргаж цалин урамшлыг нь өгч байж ажиллуулах хэрэгтэй. Энэ бол төрийн ажил. Тийм учраас энэ зардлынх нь асуудлыг өнөөдөр орхиод зөвхөн тов зарлах тухай асуудлаа эцсийн хэлэлцүүлэгт шилжүүлье гэсэн ийм горимын саналтай байна.

Д.Дондог: Зоригт гишүүн.

М.Зоригт:  Энэ Ламбаа гишүүн, энэ Ардчилсан намын зөвлөлийн саналыг би бас дэмжээд байгаа юм. Товоо бол зарладгаараа зарлачихъя. Санхүүгийн зардлын хэмжээг дахиж бэлтгэж байгаад дараагийн удаа хэлэлцвэл яасан юм бэ. Түрүүн би ярьсан сонгуулийн санал авах өдөр, сонгуулийн санал тоолох процессыг заавал видео баримтжуулах хэрэгтэй. Сонгуулийн дараагаар зайлшгүй маргаан олон газар бий болох магадлал өндөртэй байгаа учраас түрүүн Баттулга дарга хэлсэн шүү дээ. Хэрвээ УИХ-ын гишүүдээс тийм удирдамж өгөөд шийд гэх юм бол бид нар бэлтгээд оруулаад ирж болно гэж хэлсэн тиймээ Баттулга даргаа. Тэгэхээр дараагийн удаа санхүүгийн зардлын хэмжээг оруулж ирэхдээ видео баримтжуулах асуудлыг тооцоод оруулаад ирэхгүй юү. Тэр үед нь дахиад хэлэлцвэл яасан юм бэ гэсэн санал байгаа юм. Би саналыг дэмжиж байна.

Д.Дондог: Ерөнхийдөө гишүүдийн санал ойролцоо саналууд гарч байна. Тэгэхээр дараагийн 7 хоног хуралдаад тэрнээс цааш гишүүд хэр цуглаж хуралдах бол гэдгийг бас тооцож байгаа байх тиймээ манайхан. Сүүлдээ гишүүд бүрдэхгүй аль ч үгүй болчихвол зардал ч үгүй, юу ч үгүй болчих тал бий шүү.

Зардлыг дахиж яръя гэдгийг бид нар эртээдийн Байнгын хороон дээр тохиролцсон, ойлголцсон. Их Хурлын даргатай энэ зардлын тухай асуудал ярьсан, нөөцийн мөнгөнөөс гаргах уу яах вэ гээд мөнгөнүүд яригдсан. Засгийн газар аль аль дээр нь хэлж байгаа үг нь ер нь гаргах боломжгүй л гэсэн хэлээд байгаа.

Өнөөдрийн хувьд зөвхөн товоо яриад товтой холбоотой тогтоолоо гаргачихъя гэсэн санал гараад байна тиймээ. Бусад гишүүд өөр санал байна уу. Алга уу.

Тэгвэл ингэчихье. УИХ-ын тогтоолын төсөл та бүхэнд тарсан байгаа.

Монгол Улсын Их Хурлын ээлжит сонгууль товлон зарлах тухай. Энэ дээр анхны хэлэлцүүлэг дээр зарчмын зөрүүтэй санал ерөөсөө гарсангүй. Энэ саналыг чуулганд оруулж анхны хэлэлцүүлэг хийе гэж байгаа гишүүд гараа өргөе.

Олонхи нь дэмжиж байна.

С.Ламбаа: Горимын санал хэлье.

Д.Дондог: За.

С.Ламбаа: Анхны хэлэлцүүлгээр шууд батлах хэрэгтэй.

Д.Дондог: За цаг хугацаа тулчихсан учраас анхны хэлэлцүүлгээр шууд баталъя гэж байна. Энэ саналыг дэмжиж байгаа гишүүд гараа өргөе. Санал нэгтэй баталлаа.

Ингээд анхны хэлэлцүүлгээр баталж байна. Тэгвэл дараагийн асуудал нь дараагийн 7 хоногт хэлэлцье гэж байгаа учраас хуралдаан өндөрлөлөө. Гэхдээ дараагийн 7 хоног гэж сунжруулахгүйгээр энэ тооцоогоо хурдан хийгээд дагаж мөрдөх журмын тухай хууль гэж өргөн баригдсан.

Хоёр гол зардал байна шүү дээ. Одоо дагаж мөрдөх журмын тухай хууль батлагдчих юм бол баркодын асуудлыг хойшлуулчихна гэсэн үг. Дараагийнх нь зардал бол цалин урамшуулалтай холбоотой асуудал байгаа. Тэрийгээ нарийн тооцоод эргүүлээд ороод ир гэсэн үг байна шүү дээ.

Танилцуулгыг би хийчихье. Ингээд хуралдаан дууслаа.

Хуралдаан 14 цаг 40 минутад өндөрлөв.

Соронзон хальснаас хянаж буулгасан:
уралдааны нарийн бичгийн дарга                                                          В.ОЮУН